Okresná prokuratúra Zvolen 
Trhová 1, 960 19 Zvolen 1

Sp. zn. : 1 Pv 100/06/6611	Zvolen, 7.11.2012
EEČ : 2-51-174-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátor Okresnej prokuratúry Zvolen
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX, 
ktorého sa dopustil na tom skutkovom základe, že dňa 01.02.2006 v čase asi o 10.55 h vo XXXXX, okres XXXXX v blízkosti sídliska XXXXX pri moste vedúcom cez potok XXXXX sa vyhrážal zabitím XXXXX, nar. XXXXX tým spôsobom, že rukami zovretými  v päsť smerom na jeho osobu vykrikoval, že s nimi spraví poriadky, že sa penzie nedožije a že ho dá zabiť, pričom uviedol, že na jeho fyzickej likvidácii sa pracuje, pričom stále hrozil päsťou pravej ruky a naznačoval akým spôsobom ho napadne, čím vzhľadom na predchádzajúce konflikty s XXXXX vzbudil u XXXXX, nar. XXXXX,  trvale bytom XXXXX  dôvodnú obavu, že svoje hrozby zrealizuje,
lebo je trestné stíhanie neprípustné proti tomu, kto zomrel podľa § 9 odsek 1 písmeno d/ Tr. poriadku.
Odôvodnenie:

	Uznesením povereného príslušníka bývalého OR PZ OSV XXXXX pod sp. zn. ORP-188/1-OSV-ZV-06 zo dňa 06.02.2006  bolo začaté trestné stíhanie a následne dňa 09.05.2006  vznesené obvinenie XXXXX pre prečin nebezpečného vyhrážania podľa § 360 ods. 1 Tr. zákona na tom skutkovom základe, že dňa 01.02.2006 v čase asi o 10.55 h vo XXXXX okres XXXXX v blízkosti sídliska XXXXX pri moste vedúcom cez potok XXXXX sa vyhrážal zabitím XXXXX, nar. XXXXX tým spôsobom, že  rukami zovretými  v päsť smerom na jeho osobu vykrikoval, že s nimi spraví poriadky, že sa penzie nedožije a že ho dá zabiť, pričom uviedol, že na jeho fyzickej likvidácii sa pracuje, pričom stále hrozil päsťou pravej ruky a naznačoval akým spôsobom ho napadne, čím vzhľadom na predchádzajúce konflikty s XXXXX vzbudil u XXXXX, nar. XXXXX,  trvale bytom XXXXX  dôvodnú obavu, že svoje hrozby zrealizuje.

	Obvinený XXXXX bol v prípravnom konaní vypočúvaný, pričom vzhľadom na svoj zdravotný stav odmietol vypovedať, kde predložil lekársku správu jeho kardiológa XXXXX, v ktorej bolo konštatované, že vzhľadom na závažný zdravotný stav neodporúča výsluch obvineného. 

	Na základe tejto lekárskej správy potom bol aj vypracovaný znalecký posudok XXXXX, v ktorom sa okrem iného konštatuje, že obvinený sa liečil na chronickú ischemickú  chorobu srdca, kde sa jedná o veľmi závažné ochorenie a podľa klasifikácie NYHA sa obvinený nachádzal v najvyššej triede, pričom aj v kľudovom režime mal závažné poruchy rytmu a preto potvrdila u obvineného vysoké riziko náhlej srdcovej smrti v prípade rozrušenia a stotožnila sa s názorom ošetrujúcej lekárky a nedoporučovala výsluch obvineného a jeho účasť na úkonoch v trestnom konaní. Tieto skutočnosti potom potvrdila aj vo svojom výsluchu. Vzhľadom na dlhodobé prerušenie trestného stíhania práve z týchto dôvodov, kde trestné stíhanie bolo prerušené dňa 26.02.2007 postupom podľa § 228 ods. 2 písm. b/ Tr. poriadku bol do konania po spokračovaní trestného stíhania dňa 24.05.2011 pribratý znalecký ústav Forensic k vypracovaniu znaleckého posudku, či skutočne napriek odstupu času nie je obvinený schopný zúčastňovať sa na úkonoch a či predkladané lekárske  správy z jeho strany a zo strany jeho obhajcu sú odôvodnené. Takisto znalci, ktorí vypracovávali znalecký posudok  sa jednoznačne stotožnili, že obvinený nie je spôsobilý a schopný výsluchov, prípadne iných procesných úkonov na polícii, pretože z tohto dôvodu je ohrozený rizikom náhlej srdcovej smrti. 
 
	Poškodený XXXXX bol v rámci prípravného konania  vypočutý, kde tento zotrval na svojich tvrdeniach v rámci trestného oznámenia a uviedol, že s obvineným má dlhšie spory a v deň skutku sa nachádzal na moste, ktorý vedie cez XXXXX, pričom čakal manželku, ktorá prichádzala z mesta a sused XXXXX v tom čase k nemu pristúpil a začal sa mu vyhrážať, že s nimi spraví poriadky, že sa penzie nedožije, že ho dá zabiť, tiež sa vyjadril, že s tým špiniť ruky nebude a že už pracuje na jeho fyzickej likvidácii ako aj likvidácii jeho syna a manželky, pričom aj vulgárne nadával. Pri týchto hrozbách mal zovretú ruku v päsť a naznačoval smerom na jeho osobu akým spôsobom ho napadne. Po príchode jeho manželky, tejto povedal, aby sa išla liečiť do blázinca a slovne ju urážal. Ďalej sa vyjadril, že im odreže hlavy a nahádže do XXXXX a podobne.

	Tieto skutočnosti potvrdila svojou výpoveďou aj svedkyňa XXXXX, ktorá takisto uviedla, že s XXXXX majú dlhodobé spory. 

	Do spisu boli zabezpečené ďalšie dôkazy a to listinné dôkazy vo forme vyššie uvádzaných znaleckých posudkov a lekárske správy s týmto súvisiace. 

	Skutok obvineného bol právne kvalifikovaný ako  prečin nebezpečného vyhrážania podľa § 360 ods. 1 Tr. zákona. 

	Ďalej súčasťou spisového materiálu je úmrtný list obvineného XXXXX na č.l. 199 spisu, ktorý zomrel dňa 29.04.2012 XXXXX. Úmrtný list obvineného bol vydaný XXXXX pod por. číslom 247.

Podľa § 215 ods. 1 písm. d/ Tr. poriadku prokurátor zastaví trestné stíhanie ak je neprípustné podľa § 9 Tr. poriadku.

Podľa § 9 ods. 1 písm. d/ Tr. poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu kto zomrel alebo bol vyhlásený za mŕtveho. 

Je nepochybné, že skutok, pre ktorý bolo vedené trestné stíhanie sa stal, tento je trestným činom a bol spáchaný obvineným XXXXX, avšak trestné stíhanie vo veci je neprípustné s poukazom na ustanovenie § 9 ods. 1 písm. d/ Tr. poriadku. 

	S poukazom na vyššie konštatované skutočnosti bolo nutné rozhodnúť postupom podľa § 215 ods. 1 písm. d/ Tr. poriadku s poukazom na ustanovenie § 9 ods. 1 písm. d/ Tr. poriadku a trestné stíhanie obvineného XXXXX, nar. XXXXX zastaviť pre jeho neprípustnosť. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia. Sťažnosť má odkladný účinok. (§ 185 a nasl. Tr. por.)

JUDr. Andrea Kralj
prokurátor